Ministru kabineta noteikumu projekta „Valsts vērtspapīru izlaišanas noteikumi” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Par Līgumu par Eiropas Stabilitātes mehānisma dibināšanu” kuru Saeimā otrajā lasījumā plānots pieņemt 2014.gada 30.janvārī paredz pieņemt un apstiprināt 2012.gada 2.februārī parakstīto Līgumu par Eiropas Stabilitātes mehānisma dibināšanu (turpmāk – Līgums), Eiropas Stabilitātes mehānisma Valdes 2012.gada 8.oktobra rezolūciju Nr.11 "Maksimālā aizdošanas apjoma noteikšana" un Līguma pielāgojumus, kas veikti tiešā saistībā ar Latvijas Republikas pievienošanos un izstrādāti saskaņā ar Līguma 44.pantu, un apstiprināti ar Valdes 2013.gada 23.oktobra rezolūciju Nr.3 "Par korekcijām Līgumā, kādas tieši izriet no Latvijas pievienošanās".  Līguma 12.panta 3.punkts paredz valsts vērtspapīros, kuru dzēšanas termiņš pārsniedz vienu gadu, standartizētas kopējas rīcības klauzulas - *Collective Action Clauses* (turpmāk – CAC), piemērošanu, t.sk. nodrošinot noteiktu investoru aizsardzības mehānismu. CAC oriģināla teksts ir pieejams http://europa.eu/efc/sub\_committee/cac/cac\_2012/index\_en.htm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts „Valsts vērtspapīru izlaišanas noteikumi” (turpmāk - MK Noteikumu projekts) izstrādāts, lai Latvijas Republikas tiesību aktos ieviestu prasības, kas izriet no Latvijas Republikas starptautiskajām saistībām, kļūstot par eurozonas valsti un iestājoties Eiropas Stabilitātes mehānismā. Latvijas saistības ir paredzēt valsts vērtspapīros, kuru dzēšanas termiņš pārsniedz vienu gadu, standartizētas kopējas rīcības klauzulas, t.sk. nodrošinot noteiktu investoru aizsardzības mehānismu.  Papildus tam tiek precizētas atsevišķas citas normas, kas nav saistītas ar starptautisku saistību izpildi, bet, piemēram, precizē ar valsts vērtspapīru dzēšanu piemērojamos noteikumus.  Šobrīd valsts vērtspapīru izlaišanas kārtību Latvijas Republikā nosaka 2013.gada 5.marta Ministru kabineta noteikumi Nr.120 „Valsts vērstpapīru izlaišanas noteikumi”.  Ņemot vērā tiesību normu grozījumu apjomu, kas nepieciešams, lai Latvijas Republikas tiesību aktos ieviestu prasības, kas izriet no CAC, precizētu krājobligāciju regulējumu un nodrošinātu citu tehnisko grozījumu veikšanu un terminoloģijas precizēšanu tika izstrādāts jauns Ministru kabineta noteikumu projekts, nevis veikti grozījumi Ministru kabineta noteikumos, ka pašreiz regulē valsts vērtspapīru izlaišanu.  1. Par Latvijas Republikas starptautiskajām saistībām un CAC.  2010. gada 28.novembrī - eurozonas finanšu ministri savā paziņojumā norādīja uz vairākiem neatliekamiem pasākumiem, kas īstenojami eurozonas finanšu stabilitātes nodrošināšanai, tostarp paziņoja par apņemšanos turpmāk eurozonas valstu vērtspapīros, kuru dzēšanas termiņš pārsniedz vienu gadu, iekļaut CAC noteikumus.  2011.gada 24.-25.marta Europadomes secinājumos tika atrunāti galvenie principi, uz kuriem jābalsta līgums par Eiropas Stabilizācijas mehānismu (ESM), tostarp arī darbu pie CAC izstrādes. Rezultātā CAC izstrāde tika uzticēta Ekonomikas un finanšu komitejas (EFC) apakškomitejai par ES valstu vērtspapīru tirgiem (ESDM).  2011.gada 17.-18.novembra sēdē EFC saskaņoja ESDM izstrādātos CAC nosacījumus.  2012.gada 2.februārī tika parakstīts līgums par ESM izveidošanu, ar kuru ESM/eurozonas dalībvalstis apņēmās ar 2013.gada 1.janvāri visiem jaunajiem valsts vērtspapīriem, kuru dzēšanas termiņš ir garāks par vienu gadu, piemērot EFC saskaņotos CAC nosacījumus.  Latvijas Republikai, kļūstot par eurozonas dalībvalsti un pievienojoties ESM (likumprojekts „Par Līgumu par Eiropas Stabilitātes mehānisma dibināšanu”), ir saistošs pienākums piemērot ESDM izstrādātos, EFC apstiprinātos CAC nosacījumus.  Papildu tiek precizēts tirgus praksē lietotā vērtspapīru dienu skaitīšanas standarta izdevējinstitūcijas nosaukums - Starptautiskās kapitāla tirgus asociācijas (ICMA).  2. Par CAC piemērošanu valsts emitētajām obligācijām.  CAC nosacījumi jāpiemēro visām Latvijas Republikas emitētajām obligācijām, kuru dzēšanas termiņš pārsniedz vienu gadu. Tas nozīmē, ka CAC nosacījumi ir jāattiecina uz vērtspapīriem, kas emitēti saskaņā ar:  a) Latvijas Republikas normatīviem aktiem Latvijas finanšu tirgū (iekšējie vērtspapīri);  b) ārvalstu normatīvajos aktos noteiktajām prasībām starptautiskajos finanšu tirgos (ārējie vērtspapīri).  Kā jau minēts iepriekš, šobrīd Latvijas Republikā obligācijas iekšējā tirgū tiek emitēti saskaņā ar prasībām, ko paredz 2013.gada 5.marta Ministru kabineta noteikumi Nr.120 „Valsts vērstpapīru izlaišanas noteikumi”. MK Noteikumu projekts izstrādāts un papildināts ar tiesību normām, lai CAC tiktu piemērots valsts vērtspapīriem, kas emitēti saskaņā ar Latvijas Republikas normatīviem aktiem (iekšējie vērtspapīri), izņemot krājobligācijas. Attiecībā uz ārējiem vērtspapīriem CAC nosacījumi jau iestrādāti valsts ārējā aizņēmuma vērtspapīru emisijas līgumos.  CAC nosacījumiem, kas regulē obligāciju izlaišanu saskaņā ar Latvijas normatīvajiem aktiem, būtu jāstājas spēkā līdz ar ESM līguma spēkā stāšanās dienu, bet ne vēlāk kā pirmo reizi veicot obligāciju emisijas Latvijas Republikā jau eurozonas valsts statusā.  Lai obligāciju programmām nodrošinātu investoriem būtisko likviditāti, tām obligācijām, kas emitētas pirms MK noteikumu 7.nodaļas noteikumu stāšanas spēkā, uz noteiktu laiku netiks piemēroti CAC, jo vērtspapīru programmas ietvaros laidienu raksturlielumiem un nosacījumiem jābūt vienādiem. MK noteikumu projekts paredz, ka šādu obligāciju papildu laidieniem attiecīgajā kalendārajā gadā uz noteiktu laiku būs kopējais emisijas apjoma ierobežojums. Aprēķinot obligāciju bruto emisiju kopējo apjomu attiecīgajā gadā, jāņem vērā visas obligācijas, t.sk. arī saskaņā ar Likumu par budžetu un finanšu vadību starptautiskajos finanšu tirgos emitētās obligācijas.  3. Par krājobligācijām piemērojamiem precizētajiem noteikumiem.  Šobrīd spēkā esošie Ministru kabineta noteikumos ”Valsts vērtspapīru izlaišanas noteikumi” nav paredzēts regulējums krājobligāciju dzēšanai, ja tās tiek atzītas par bezmantinieka mantu un ir piekritīgas valstij. Tāpat ņemot vērā, ka Latvijā ir katru gadu ar Ministru kabineta rīkojumu tiek pārceltas atsevišķas darba dienas uz sestdienām ir nepieciešams regulējums krājobligāciju (arī citiem valsts vērtspapīriem) izmaksām, kas iekrīt sestdienās.  Ņemot vērā, ka Valsts kase krājobligāciju turpmākai izplatīšanai ir plānojusi piesaistīt arī izplatīšanas aģentu, tad ar finanšu aģentu tika panākta vienošanās, ka mantojuma lietas tiks kārtotas tikai pie finanšu aģenta, līdz ar to atbilstošas tiesību normas saistībā ar pieteikumu iesniegšanas regulējumu krājobligāciju mantošanas gadījumā ir jāiestrādā MK Noteikumu projektā.  4. Šobrīd spēkā esošie Ministru kabineta noteikumi ”Valsts vērtspapīru izlaišanas noteikumi” paredz finanšu ministram tiesības attiecībā uz parādzīmju vai obligāciju sākotnējo izvietošanu un publisko piedāvājumu atkāpties no sākotnējās izvietošanas metodēm vai mainīt to nosacījumus. Lai precizētu gadījumus, kādos finanšu ministrs var izmantot šādas tiesības, ir iestrādāta atruna, ka atkāpes īstenojamas, ja tas var nodrošināt efektīvāku valsts parāda vadības mērķu sasniegšanu. Šāda nepieciešamība var rasties, piemēram, ja operatīvi jāpielāgojas neparedzētai situācijai finanšu tirgū, neaizkavējot valsts budžeta izpildei nepieciešamo finanšu resursu piesaisti, vai arī cita sākotnējās izvietošanas metode, kas nav noteikta MK noteikumos, pie noteiktiem finanšu tirgus apstākļiem un investoru pieprasījuma var izrādīties efektīvāka un var nodrošināt finanšu resursu piesaisti uz optimālākiem nosacījumiem.  Galvenokārt MK noteikumu projekta mērķis ir nodrošināt CAC ieviešanu un piemērošanu attiecīgajiem valsts vērstpapīriem, tādējādi nodrošināt investoriem skaidru un savlaicīgu iespējamās rīcības aprakstu (t.sk. pušu tiesības un pienākumu) sarunu procesa organizēšanai starp emitentu un vērtspapīru investoriem par izmaiņām vērtspapīru nosacījumos (piemēram, vērtspapīru nominālvērtībā, fiksētā ienākuma likmē, maksājumu datumos u.c.), ja emitents ir nonācis nopietnās finanšu grūtībās un ilgstoši nespēj nokārtot savas parāda saistības.  CAC nosacījumu iedarbināšana ir uzskatāma par ārkārtas situāciju, kad tiek uzsāktas sarunas par valsts parāda restrukturizāciju. CAC nosacījumu piemērošana valsts vērtspapīriem neveicina valsts maksātnespējas iestāšanos, bet gan savlaicīgi atrunā procedūru kā risināt ar valsts maksātnespēju saistītos problēmjautājumus.  Pasaulē parāda restrukturizācijas jautājumi ir bijuši aktuāli jau vairākus gadus, bet tās kulminācija eirozonā bija saistīta ar Grieķijas maksātnespēju, kuras laikā arī tika izmantotas kolektīvas investoru rīcības klauzulas, lai vienotos par jauniem Grieķijas vērtspapīru nosacījumiem, jeb valsts parāda restrukturizāciju.  Ņemot vērā, ka valstis galvenokārt finanšu resursu piesaisti nodrošina parāda vērtspapīru veidā, bet arī var būt divpusēji aizņēmuma līgumi, tad investoru kolektīvās rīcības procedūras ir attiecināmas tikai uz vērtspapīriem. Latvija, līdzīgi kā arī citas valstis, pamatā finansēšanas nepieciešamību nodrošina nevis ar īstermiņa vērtspapīriem, bet gan vidēja un ilgtermiņa instrumentiem, un šādi vērtspapīri tiek saukti par obligācijām. Tas izskaidro arī CAC principu, ka kolektīvās rīcības nosacījumi (7.nodaļas noteikumi) ir attiecināmi uz obligācijām.  Ņemot vērā augstāk minēto MK noteikumu projektā ir paredzēta jauna 7.nodaļa par obligāciju noteikumu grozījumu veikšanu, t.sk. nosakot kārtību kādā tiks sasauktas obligacionāru sapulces; kārtība, kādā tiks pieņemti lēmumi, nesasaucot obligacionāru sapulces; ar balsu skaitīšanu saistītie jautājumi (piemēram, nepieciešamais vairākums lēmuma pieņemšanai atkarībā no izskatāmā jautājuma); un ar paziņojumu un informācijas publicēšanu saistītie jautājumi.  Ja obligacionārs par obligāciju noteikumu grozījumiem nevar personīgi nobalsot (sapulcē vai rakstveida lēmuma pieņemšanas procedūrā), tas ieceļ pilnvaroto pārstāvi. Tā kā oriģinālā CAC teksta 4.10.punktā ir noteikts, ka pilnvarojums jānodrošina ne vēlāk kā 48 stundas pirms obligacionāru sapulces sākuma, tad attiecīgi šāds regulējums ir iestrādāts MK noteikumu projektā.  Tā kā CAC nosacījumi izmantojami parāda restrukturizācijas situācijās, ir jābūt skaidri noteiktiem kritērijiem jeb priekšnosacījumiem, kuriem iestājoties CAC vispār var tikt izmantoti. Un vienīgais priekšnosacījums ir saistību neizpilde ilgāku laika periodu, kas izslēdz dažādus operacionālos riskus, kad maksājums zināmu, bet risināmu apstākļu dēļ nav veikts. Līdz a ar to MK noteikumu projekts nodefinē periodu, kas uzskatāms par ilgstošu valsts saistību neizpildes periodu par emitētajiem obligācijām, un tas ir 30 kalendārās dienas. Šāds dienu skaits ir noteikts, lai ievērotu vienlīdzības principu attiecībā pret investoriem, kas iegādājušies Latvijas emitētos vērtspapīrus starptautiskajos tirgos, kā arī balstoties uz citu valstu praksi.  No jauna izstrādātā MK noteikumu 7.nodaļa stāsies spēkā un būs piemērojama tikai obligācijām, kas būs emitētas pēc Latvijas pievienošanās ESM, kas izriet no likumprojekta „Par Līgumu par Eiropas Stabilitātes mehānisma dibināšanu”, un tas ir paredzēts MK noteikumu projekta noslēguma jautājumos. Saskaņā ar ES Padomes ģenerālsekretariāta 2014.gada 28.februāra paziņojumu (*Note Verbale*) Latvija 2014.gada 13.martā kļuva par ESM dalībvalsti. Pārējie MK noteikumu precizējumi un papildinājumu stāsies spēkā pēc MK noteikumu publicēšanas.  Ar 2013. gada 17. janvāra likumu „Grozījumi Tiesu izpildītāju likumā” zvērinātiem tiesu izpildītājiem noteikta jauna funkcija - normatīvajos aktos noteikto darbību īstenošana, administrējot bezmantinieku mantas pārņemšanas un pārdošanas procesu. 2013.gada 24.jūlijā stājās spēkā Ministru kabineta 2013.gada 2.jūlija noteikumi Nr.364 „Noteikumi par zvērināta tiesu izpildītāja rīcību ar bezmantinieka mantu”. Minētajos noteikumos jau ir paredzēts, ka zvērinātam tiesu izpildītājam nav tiesības pārdot krājobligācijas, tādēļ noteikumu projekts reglamentēs krājobligāciju dzēšanas kārtību, kad tās tiks atzītas par bezmantinieka mantu un būs piekritīgas valstij.  Saskaņā ar 2013.gada 26.novembra Ministru kabineta noteikumiem Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” gadījumos, kad aktā par mantojuma lietas izbeigšanu nav norādītas kreditoru pretenzijas visas darbības ar mantu veic Valsts ieņēmumu dienests.  Līdz ar to MK Noteikumu projektā ir iekļauta jauna tiesību norma, paredzot pienākumu tiesu izpildītājiem vai Valsts ieņēmumu dienestam iesniegt attiecīgu informāciju Latvijas Centrālajam depozitārijam krājobligāciju dzēšanai.  Lai nodrošinātu, ka pieteikumi par krājobligāciju mantošanu tiktu iesniegti tikai pie finanšu aģenta, MK noteikumu projektā vairs neparedzēs to iesniegšanu izplatīšanas aģentam.  MK Noteikumu projekta Pārejas noteikumu nodaļa ir papildināta ar jaunu tiesību normu attiecībā uz valsts vērtspapīriem, kas emitēti pirms šo noteikumu stāšanās spēkā, paredzot, ka fiksētais ienākums, dzēšanas un pēdējā fiksētā ienākuma izmaksa veicama saskaņā ar MK Noteikumu projektā noteikto kārtību – kas paredz, ka minētās izmaksas netiks veiktas sestdienās svētdienās, valsts noteiktās svētku dienās un brīvdienās. Šī tiesību norma būtiski nepasliktina ieguldītāja finansiālo stāvokli un ir nepieciešama, jo nebūs iespējams nodrošināt fiksētā ienākuma, dzēšanas un pēdējā fiksētā ienākuma izmaksas sestdienās, uz kurām ir pārcelta darba diena saskaņā ar attiecīgo Ministru kabineta rīkojumu par darba dienu pārcelšanu. Piemēram 2014.gadā plānots pārcelt divas darba dienas - piektdienu, 2.maiju, plānots pārcelt uz sestdienu, 17.maiju, un pirmdienu, 17.novembri, uz sestdienu, 22.novembri. Šādu darba dienu pārcelšana notiek gadu no gada, tāpat atsevišķām emitētām krājobligācijām jau šobrīd nākotnē iekrīt izmaksas datums sestdienā. Šobrīd saskaņā ar Latvijas Bankas elektroniskā klīringa sistēmas (EKS), caur kuru tiek nodrošināti norēķini par krājobligācijām, darba grafiku sestdienās nenotiek klīrings jeb maksājumu informācijas apmaiņa starp Latvijas Bankas elektroniskā klīringa sistēmas dalībniekiem. Arī TARGET-2 Latvija sistēma, caur kuru tiek veikti norēķini par obligācijām un parādzīmēm, nav atvērta sestdienās un svētdienās. Ieguldītāji, kuriem valsts vērtspapīru fiksētā ienākuma, dzēšanas un pēdējā fiksētā ienākuma izmaksas iekrīt sestdienā, svētdienā vai valsts noteiktā svētku dienā vai brīvdienā, naudu saņems nākamajā darbdienā.    Līdz ar to, lai nodrošinātu atbilstošu tiesisko regulējumu un nodrošinātu starptautisko saistību izpildi, kas izriet no Latvijas pievienošanās ESM (likumprojekts „Par Līgumu par Eiropas Stabilitātes mehānisma dibināšanu”), ir izstrādāts MK noteikumu projekts, un nepieciešams atzīt par spēku zaudējušiem 2013.gada 5.marta Ministru kabineta noteikumus Nr.120 „Valsts vērstpapīru izlaišanas noteikumi”. |
| 3. | Projekta izstrādē iesaistītās institūcijas | Valsts kase  AS „Latvijas Centrālais depozitārijs”  AS „NASDAQ OMX Riga”  Finanšu un kapitāla tirgus komisija |
| 4. | Cita informācija | Par CAC ieviešanu būs jāsniedz juridiskais atzinums un jānosūta ESM, apliecinot, ka CAC ieviesti pilnā apmērā un attiecīgais normatīvais akts ir tiesisks, spēkā esošs, nekonfliktē ar dalībvalsts normatīvajiem aktiem, pusēm saistošs un realizējams.  ESM piesaistītais konsultants par CAC jautājumiem papildus sniedza skaidrojumu, ka neskatoties, ka kāda eurozonas valsts neizmanto vienu vai vairākus no CAC standarta tekstā aprakstītajiem vērtspapīru veidiem, tomēr procedūra par to, kā notiek sarunas starp valsti un investoriem, obligacionāriem ir jābūt zināmiem, un lai nodrošinātu identisku CAC ieviešanu visās eurozonas valstīs. Izvērtējot situāciju Latvijā un to, ka līdz šim un tuvākajā laikā netiek plānots emitēt valsts obligācijas, kuru fiksētais ienākums ir piesaistīts indeksam (*Index-Linked obligations*), vai obligācijas ar diskontu (*Zero-Coupon obligations*), vai vairāku valūtu obligāciju laidieni (*Multiple Currencies obligations*), tāpat netiek plānots emitēts obligācijas ar papildu nodrošinājumu (*security agreement, collateral*) vai galvojumu (*guarantee*), vai arī iestrādātas pirmstermiņa atpirkšanas opcijas, tad MK noteikumu projektā nav iestrādāta procedūra par to, kā tiek izmantotas CAC nosacījumos noteiktās tiesības un pienākumi šādiem (Latvijas valsts vērtspapīru tirgū neeksistējošiem) obligāciju veidiem. Ja Valsts kase pēc izvērtējuma secinās, ka attiecīgo obligāciju veidu un struktūras emisijas ir jāievieš Latvijā, jo tās ir finansiāli un ekonomiski izdevīgas, tiks veikti atbilstoši MK noteikumu grozījumi, lai iekļautu investoru aizsardzības noteikumus šādu jaunu obligāciju noteikumos.  CAC nosacījumi paredz, ka lemšanai var tikt izvirzīti jautājumi, kas Latvijas gadījumā faktiski ir atrunāti MK noteikumos. Tāpēc MK noteikumu projektā ir atrunāts, ka pirms tiek izsludināta obligacionāru sanāksme, emitentam par virkni sanāksmes darba kārtībā iekļaujamiem jautājumiem, kā piemēram – nosacījumiem, kad obligacionārs nevar izmantot no obligācijām izrietošās tiesības, balsu vairākumu attiecīgajos jautājumos, vai arī grozījumiem MK noteikumos, ir jāsaņem MK atbalsts, un tikai tad sanāksme ar darba kārtības projektu var tikt izsludināta. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas un juridiskas personas, kuras vēlas iegādāties valsts vērtspapīrus, t.i. obligācijas – potenciālie valsts vērtspapīru ieguldītāji, kā arī licencētie finanšu tirgus dalībnieki, kas veic operācijas ar valsts vērtspapīriem savā vai klientu vārdā vai nodrošina valsts vērtspapīru sākotnējai izvietošanai un apgrozībai nepieciešamās infrastruktūras uzturēšanu. |
| 2. | Tiesiskā regulējuma ietekme uz tautsaimniecību un administratīvo slogu | Ar CAC nosacījumu ieviešanu tiks nostiprināta procedūra sarunu organizēšanai starp investoriem un emitentu, izveidojot investoru aizsardzības mehānismu, situācijā, kad valsts ilgstoši nevar nokārtot parāda saistības un ir jāvienojas par parāda restrukturizāciju.  CAC nosacījumu izmantošana valsts saistību neizpildes gadījumā emitentam radīs papildu administratīvo slogu. Arī investoriem CAC normas būs papildu administratīvais slogs, tomēr vienlaicīgi tās dod zināmu noteiktību par sagaidāmo rīcību, tiesībām un pienākumiem, kā arī procesa gaitu.  Attiecībā uz krājobligācijām jaunās tiesību normas nodrošinās normatīvo regulējumu krājobligāciju dzēšanai, kad tās tiek atzītas par bezmantinieka mantu un ir piekritīgas valstij.  Tiesiskais regulējums attiecībā uz krājobligācijām šajā noteikumu projektā nemainīs administratīvo slogu. |
| 3. | Administratīvo izmaksu monetārs novērtējums | Ņemot vērā mazo varbūtību, ka emitentam iestāsies saistību neizpilde gadījums, tad ir apgrūtināti veikt visu administratīvo izmaksu monetāro novērtējumu.  Ar krājobligācijām saistītās jaunās tiesību normas neradīs papildu administratīvās izmaksas. |
| 4. | Cita informācija | Nav |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Nav |
| 2. | Atbildīgā institūcija | Valsts kase |
| 3. | Cita informācija |  |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Projekts šo jomu neskar |
| 2. | Citas starptautiskās saistības | Līguma 12. panta 3. punkts. |
| 3. | Cita informācija | Latvijas Republikai jānodrošina Līguma 12. panta 3. punkts izpilde, sākot ar Līguma spēkā stāšanos dienu. |

|  |
| --- |
| 1.tabula  Tiesību akta projekta atbilstība ES tiesību aktiem |
| Nav attiecināms |

|  |  |  |  |  |  |
| --- | --- | --- | --- | --- | --- |
| 2.tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem  Pasākumi šo saistību izpildei | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | | Līguma 12. panta 3. punkts. | |
|  | | | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.    Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību.    Vai arī norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.    Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.    Norāda institūciju, kas ir atbildīga par šo saistību izpildi pilnībā | |
| Līguma 12.panta 3.punkts paredz, ka Latvijas Republikai, kļūstot par *euro* zonas dalībvalsti un stājoties spēkā Līgumam, ir saistošs pienākums piemērot ESDM izstrādātos, EFC apstiprinātos CAC nosacījumu visiem Latvijas Republikas emitētajiem vērtspapīriem, kuru dzēšanas termiņš pārsniedz vienu gadu. | | Starptautisko saistību izpilde tiks nodrošināta ar MK projekta un attiecīgā tā 7.nodaļas pieņemšanu, kas paredz CAC piemērošanu obligācijām, kuru dzēšanas termiņš ir garāks par vienu gadu. | | Starptautiskās saistības, kas minētas šīs tabulas A ailē, tiek izpildītas pilnībā. Valsts kase ir atbildīga par šo saistību izpildi pilnībā. | |
|  | |  | |  | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Paredzētās saistības nav pretrunā ar jau esošajām Latvijas Republikas starptautiskajām saistībām. | | | |
| Cita informācija | | Nav | | | |
|  | |  | | | |
| **VI. Sabiedrības līdzdalība un komunikācijas aktivitātes** | | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | Noteikumu projekts pēc izsludināšanas VSS būs pieejams Ministru kabineta mājas lapā www.mk.gov.lv | |
| 2. | | Sabiedrības līdzdalība projekta izstrādē | | Nav | |
| 3. | | Sabiedrības līdzdalības rezultāti | | Nav | |
| 4. | | Cita informācija | | Nav | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kase  Finanšu un kapitāla tirgus komisija  Tieslietu ministrija  AS „Latvijas Centrālais depozitārijs”  AS „NASDAQ OMX Riga” |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Nav |

*Anotācijas III sadaļa – projekts šo jomu neskar.*

Finanšu ministra vietā -

veselības ministre I.Circene

28.03.2014 10:09

2830

I.Sudare

67094388, [Inese.Sudare@kase.gov.lv](mailto:Inese.Sudare@kase.gov.lv)